แอสเซทพลัสชูลงทุน3เดือนจ่าย3%ต่อปี
แอสเซท พลัส เปิดขายและรับซื้อคืนรอบใหม่ กองทุนตราสารหนี้ 4 ลงทุนในประเทศอายุ 3 เดือน ผลตอบแทน 3.00% ต่อปี
27 มี.ค. 2555

แอสเซท พลัส เปิดขายและรับซื้อคืนรอบใหม่ กองทุนตราสารหนี้ 4 ลงทุนในประเทศอายุ 3 เดือน ผลตอบแทน 3.00% ต่อปี
น.ส.จารุลักษณ์ เรืองสุวรรณ ผู้อำนวยการอาวุโส ฝ่ายการขายและการตลาด บริษัทหลักทรัพย์จัดการกองทุน (บลจ.) แอสเซท พลัส กล่าวว่า บริษัทยังคงแนะนำพอร์ตการลงทุนะยะสั้นประมาณ 3-6 เดือน เพื่อโอกาสการได้รับผลตอบแทนที่สูงกว่าเงินฝาก โดยในวันที่ 29 มี.ค.นี้ บริษัทจะเปิดขายและรับซื้อคืนรอบใหม่ กองทุนแอสเซทพลัสแอ็คทีฟตราสารหนี้ 4 (ASP-ACFIXED4) รอบการลงทุนนี้มีระยะเวลาประมาณ 3 เดือน ลงทุนในตราสารหนี้ระยะสั้นและตั๋วแลกเงินธนาคาร และบริษัทเอกชนในประเทศ ผลตอบแทนประมาณ 3.00% ต่อปี 
ในสัปดาห์ที่ผ่านมาธนาคารแห่งประเทศไทย (ธปท.) โดยคณะกรรมการนโยบายการเงิน (กนง.) ประกาศคงอัตราดอกเบี้ยในระดับ 3% หลังจากเศรษฐกิจไทยปรับตัวดีขึ้น ขณะที่เศรษฐกิจโลกมีปัจจัยเสี่ยงน้อยลงและยังได้ปรับประมาณการณ์อัตราการขยายตัวเศรษฐกิจของปีนี้ขึ้นเป็น 5.7% จากเดิม 4.9% โดยมีอุปสงค์ในประเทศเป็นแรงขับเคลื่อนสำคัญ ทั้งนี้ บริษัประเมินว่า ธปท. จะใช้มาตรการผ่อนคลายทางการเงิน ด้วยการคงอัตราดอกเบี้ยนโยบายที่ระดับ 3% ไปอีกระยะเพื่อกระตุ้นเศรษฐกิจ 
สำหรับอัตราเงินเฟ้อทั่วไปขณะนี้ที่ 3.35% ยังอยู่ในระดับที่เหมาะสม อย่างไรก็ดี ยังคงต้องติดตามความเสี่ยงเงินเฟ้อจากราคาน้ำมันที่เร่งตัวเพราะปัญหาความขัดแย้งในตะวันออกกลาง และนโยบายการกระตุ้นเศรษฐกิจในประเทศ เช่น การปรับขึ้นค่าแรงขั้นต่ำ และการเร่งตัวของการใช้จ่ายและการลงทุนจากภาครัฐและเอกชน ที่น่าจะเริ่มเห็นเป็นรูปธรรมในช่วงไตรมาส 3 ซึ่งจะเป็นปัจจัยกดดันอัตราเงินเฟ้อ และกำหนดทิศทางดอกเบี้ยในช่วงที่เหลือของปี